Otázka

Akým spôsobom sa mám na cudzineckej polícii zaregistrovať ako ubytovateľ k hláseniu krátkodobo ubytovaných osôb. Som český podnikateľ FO so sídlom v ČR, českým IČ a slovenským DIČ. Vlastním český občiansky preukaz bez el. podpisu, je možné ubytovaných cudzincov prihlásiť aj inak (napr. poštou) ako elektronicky.

Odpoveď

Podľa miesta poskytovania ubytovania sa musí ubytovateľ hlásiť na príslušnom Oddelení hraničnej a cudzineckej polície, kde požiada o vydanie eID karty pre podnikateľov. Registrácia ubytovacieho zariadenia sa vykonáva podľa poskytovania ubytovania na príslušnom Riaditeľstve hraničnej a cudzineckej polície . Podľa § 113 písm. c) zákona 404/2011 Z. z. o pobyte cudzincov a o zmene a doplnení niektorých zákonov v znení neskorších prepisov je ubytovateľ povinný vyplniť a doručiť úradné tlačivo o hlásení pobytu cudzinca do piatich dní od jeho ubytovania. Doručenie
je možné vykonať osobne na policajnom útvare poštou alebo elektronickou službou zavedenou na tento účel.

Postup pri registrácii ubytovateľa v agende hlásenia pobytu cudzincov:

Písomnú žiadosť o registráciu podáva ubytovateľ osobne, prípadne poštou s osvedčenými podpismi na príslušné Riaditeľstvo hraničnej a cudzineckej polície podľa miesta sídla ubytovateľa.

Žiadosť musí obsahovať:

• názov a adresu sídla ubytovateľa,

• meno, priezvisko, dátum narodenia osoby/osôb, ktoré budú splnomocnené
 vykonávať služby za ubytovateľa,

• súhlas pre príslušný orgán so spracovávaním osobných údajov splnomocnených
 osôb,
• podpísané poučenie splnomocnených osôb, v ktorom sa pri spracovávaní osobných
 údajov cudzincov zaväzujú dodržiavať všetky príslušné ustanovenia zákona č.
 122/2013 Z. z. o ochrane osobných údajov a o zmene a doplnení niektorých
 zákonov. K žiadosti je potrebné preukázať odbornú spôsobilosť pre viazané živnosti
 priložením fotokópie aktuálneho výpisu z Obchodného registra SR alebo
 Živnostenského registra.

O vybavení žiadosti bude žiadateľ písomne informovaný.

Ak chce ubytovateľ poslať žiadosť poštou, musí byť overený podpis poskytovateľa ubytovania.

Povinnosť ubytovateľa zabezpečiť vyplnenie úradného tlačiva o hlásení pobytu cudzinca, a na požiadanie predložiť originály na kontrolu policajnému útvaru zostáva zachovaná.